În ziua în care ministrul Sănătăţii a închis şcolile ca să evite răspândirea gripei ce a îmbolnăvit aproape 6.000 de elevi, patinoarele şi locurile de joacă din centrele comerciale au fost pline. Cursurile însă au fost suspendate tocmai pentru ca cei mici să nu mai fie expuşi virusului, dar părinţii au nesocotit de două ori primejdia: şi-au expus copiii în locuri aglomerate şi nici nu i-au vaccinat.

Părinţii ştiu că nu trebuie să îi ducă pe cei mici în locuri aglomerate, unde e pericol mare să se molipsească de gripă, dar spun că nu pot să îi ţină în casă.

Reporter: Ştiţi cu ce scop a fost dată această zi liberă?

Bărbat: Am înţeles că cu scopul să nu răcească, să nu facă gripă. Dar nu pot să stea acasă. Dacă sunt copii şi stau în casă, se plictisesc.

Reporter: Nu vă temeţi că ar putea să răcească din cauza acestui virus?

Bărbat: Nu ne temem.

Reporter: Nu vă temeţi să duceţi copiii în locuri publice în loc să stea acasă?

Femeie: Nu, aici nu. Că intră pe gheaţă, acolo.

Reporter: Sunt vaccinaţi?

Femeie: Nu.

Ministrul Sănătăţii a presimţit parcă pericolul şi a repetat apelul.

Sorina Pintea, ministrul Sănătăţii: „Aceste patru zile libere, nu ar trebui să însemne de fapt o schimbare, adică nu mergem la şcoală şi mergem în alte locuri aglomerate”.

Conştienţi de riscuri, unii părinţi au predat lecţia bună copiilor.

Fetiţă: Mi-am făcut vaccinul şi am imunitate.

Reporter: Pe lângă vaccin mai ai şi alte metode să te protejezi de gripă?

Fetiţă: Beau multe fresh-uri şi limonade făcute de casă.

Reporter: Şerveţele umede ai în ghiozdan?

Fetiţă: Da, am. Tot timpul folosesc după ce pun mâna pe ceva care nu e al meu.

Cele mai recente date arată că în şcolile din Bucureşti sunt 85 de elevi bolnavi de gripă, aşa că se pune problema suspendării cursurilor şi de luni încolo. Decizia va fi luată însă de inspectorii de sănătate publică, în funcţie de numărul de cazuri care vor apărea zilele acestea.